Ανακοίνωση για την έναρξη επανεξέτασης με ταχείες διαδικασίες του κανονισμού (ΕΚ) αριθ. 2164/98 του Συμβουλίου για την επιβολή οριστικού αντισταθμιστικού δασμού στις εισαγωγές ορισμένων αντιβιοτικών ευρέος φάσματος καταγωγής Ινδίας

(2003/C 102/03)

Η Επιτροπή έλαβε αίτηση για την επανεξέταση με ταχείες διαδικασίες, σύμφωνα με το άρθρο 20 του κανονισμού (ΕΚ) αριθ. 2026/97 του Συμβουλίου(1) ("βασικός κανονισμός") όπως τροποποιήθηκε από τον κανονισμό (ΕΚ) αριθ. 1973/2003 του Συμβουλίου(2) των εισαγωγών ορισμένων αντιβιοτικών ευρέος φάσματος καταγωγής Ινδίας, που υπόκεινται σε οριστικό αντισταθμιστικό δασμό βάσει του κανονισμού (ΕΚ) αριθ. 2164/98 του Συμβουλίου(3).

1. Αίτηση επανεξέτασης

Η αίτηση υποβλήθηκε από τη Nestor Pharmaceuticals Limited ("ο αιτών"), παραγωγό-εξαγωγέα της Ινδίας.

2. Προϊόν

Το υπό εξέταση προϊόν είναι τριυδροξείδιο της αμοξικιλλίνης, τριυδροξείδιο της αμπικιλίνης και κεφαλεζίνη, που δεν παρουσιάζονται με μορφή δόσεων ούτε είναι συσκευασμένα για τη λιανική πώληση, καταγωγής Ινδίας ("το υπό εξέταση προϊόν"), που κατατάσσεται επί του παρόντος στους κωδικούς ΣΟ ex 2941 10 10, ex 2941 10 20 και ex 2941 90 00. Οι ανωτέρω κωδικοί παρατίθενται για πληροφοριακούς και μόνο λόγους.

3. Ισχύοντα μέτρα

Τα μέτρα που ισχύουν σήμερα είναι οριστικοί αντισταθμιστικοί δασμοί που επιβλήθηκαν με τον κανονισμό (ΕΚ) αριθ. 2164/98 του Συμβουλίου, βάσει των οποίων οι εισαγωγές στην Κοινότητα ορισμένων αντιβιοτικών ευρέος φάσματος καταγωγής Ινδίας, συμπεριλαμβανομένων εκείνων που παράγονται από τον αιτούντα, υπόκεινται σε οριστικό αντισταθμιστικό δασμό ύψους 14,6 %, με εξαίρεση τις εισαγωγές από πολλές εταιρείες που κατονομάζονται ειδικά και που υπόκεινται σε ατομικούς συντελεστές δασμού.

4. Λόγοι της επανεξέτασης

Ο αιτών ισχυρίζεται ότι δεν περιλήφθηκε στην έρευνα κατά την περίοδο έρευνας στην οποία βασίστηκε το αντισταθμιστικό μέτρο, τουτέστιν την περίοδο από την 1η Ιουλίου 1996 έως τις 30 Ιουλίου 1997 ("η αρχική περίοδος έρευνας") για λόγους άλλους από την άρνηση συνεργασίας. Ο αιτών ισχυρίζεται ότι δεν εξήγαγε το εν λόγω προϊόν στην Κοινότητα κατά την αρχική περίοδο έρευνας, και ότι δεν σχετίζεται με κανέναν από τους παραγωγούς-εξαγωγείς του προϊόντος οι οποίο υπόκεινται στο ισχύον μέτρο.

Βάσει των προαναφερομένων, ζήτησε να καθοριστεί για αυτόν ατομικός δασμολογικός συντελεστής.

5. Διαδικασία

Οι κοινοτικοί παραγωγοί που είναι γνωστό ότι ενδιαφέρονται, ενημερώθηκαν σχετικά με την ανωτέρω αίτηση και είχαν την ευκαιρία να υποβάλουν τις παρατηρήσεις τους. Δεν υποβλήθηκαν παρατηρήσεις.

Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης, η Επιτροπή αρχίζει έρευνα σύμφωνα με το άρθρο 20 του βασικού κανονισμού.

α) Ερωτηματολόγια

Με στόχο την ανεύρεση των αναγκαίων για την έρευνά της πληροφοριών, η Επιτροπή θα διαβιβάσει στον αιτούντα ερωτηματολόγιο και ενδέχεται να ζητήσει συναφείς πληροφορίες από άλλα ενδιαφερόμενα μέρη.

β) Συγκέντρωση πληροφοριών και ακροάσεις

Τα ενδιαφερόμενα μέρη, εφόσον είναι σε θέση να αποδείξουν ότι ενδέχεται να επηρεαστούν από τα αποτελέσματα της επανεξέτασης, καλούνται να υποβάλουν γραπτά τις απόψεις τους και να υποβάλουν τις απαντήσεις στο ερωτηματολόγιο που αναφέρεται στην παράγραφο 5 στοιχείο α) της παρούσας ανακοίνωσης ή κάθε άλλη πληροφορία που πρέπει να ληφθεί υπόψη κατά τη διάρκεια της επανεξέτασης. Οι εν λόγω πληροφορίες και αποδεικτικά στοιχεία πρέπει να υποβληθούν στην Επιτροπή εντός της προθεσμίας που καθορίζεται στην παράγραφο 6 στοιχείο α) της παρούσας ανακοίνωσης.

Επιπλέον, η Επιτροπή θα δεχθεί σε ακρόαση τα ενδιαφερόμενα μέρη, υπό την προϋπόθεση ότι θα αποδείξουν γραπτώς ότι έχουν ιδιαίτερους λόγους για να γίνουν δεκτά σε ακρόαση. Η αίτηση αυτή πρέπει να υποβληθεί εντός της προθεσμίας που καθορίζεται στην παράγραφο 6 στοιχείο β) της παρούσας ανακοίνωσης.

6. Πρoθεσμίες

α) Για την αναγγελία των μερών, την υποβολή απαντήσεων στο ερωτηματολόγιο και την παροχή οποιασδήποτε άλλης πληροφορίας

Όλα τα ενδιαφερόμενα μέρη οφείλουν να αναγγελθούν ερχόμενα σε επαφή με την Επιτροπή, να γνωστοποιήσουν τις απόψεις τους και να απαντήσουν στο ερωτηματολόγιο ή να υποβάλουν τυχόν άλλες πληροφορίες εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκή Ένωσης, εκτός αν ορίζεται διαφορετικά, ώστε να μπορέσουν να ληφθούν υπόψη οι παρατηρήσεις τους κατά την έρευνα. Εφιστάται η προσοχή στο γεγονός ότι η άσκηση των περισσότερων διαδικαστικών δικαιωμάτων που αναφέρονται στο βασικό κανονισμό εξαρτάται από το κατά πόσον το μέρος αναγγέλλεται εντός της προαναφερθείσας περιόδου.

β) Ακροάσεις

Όλα τα ενδιαφερόμενα μέρη μπορούν επίσης να ζητήσουν να γίνουν δεκτά σε ακρόαση από την Επιτροπή εντός της ιδίας προθεσμίας 40 ημερών.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και αιτήσεις των ενδιαφερόμενων μερών πρέπει να υποβληθούν γραπτά (όχι σε ηλεκτρονική μορφή εκτός εάν υπάρχει σχετική πρόβλεψη), και θα πρέπει να αναφέρουν το όνομα, τη διεύθυνση, την ηλεκτρονική διεύθυνση, τον αριθμό τηλεφώνου και φαξ/τηλέτυπου του ενδιαφερόμενου μέρους.

Διεύθυνση αλληλογραφίας της Επιτροπής: European Commission Γενική Διεύθυνση Εμπορίου

Διεύθυνση B

J-79 05/16 B - 1049 Bruxelles Φαξ (32-2) 295 65 05 Τέλεξ: COMEU B 21877.

8. Άρνηση συνεργασίας

Στις περιπτώσεις που ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται συμπεράσματα, καταφατικά ή αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 28 του βασικού κανονισμού.

Στην περίπτωση που διαπιστωθεί ότι ένα ενδιαφερόμενο μέρος υπέβαλε ψευδείς ή παραπλανητικές πληροφορίες, οι πληροφορίες δεν θα ληφθούν υπόψη και θα χρησιμοποιηθούν τα διαθέσιμα πραγματικά περιστατικά.

(1) ΕΕ L 288 της 21.10.1997, σ. 1.

(2) ΕΕ L 305 της 7.11.2002, σ. 4.

(3) ΕΕ L 273 της 9.10.1998, σ. 1.